Ди къуэш республикэхэм
Сирием къикIыжхэм хохъуэ
Адыгей. Сирием къикIыжу республикэм щетIысэхыж адыгэхэм къахэхъуэ зэпытщ. Адыгейм и къэрал властыр я щIэгъэкъуэну, жылагъуэ зэгухьэныгъэхэмрэ псапащIэхэмрэ лъахэм къэзыгъэзэжхэр псэупIэкIэ къызэгъэпэщыным, йолэжь, ахъшэ зэхэдзэ ящI.
Илъэсыр къызэрихьэрэ Сирием къикIыжри Адыгейм къэкIуэжащ цIыху 51-рэ. Псори зэхэту республикэм щопсэу къэзыгъэзэжа адыгэу 412-рэ. Абыхэм я нэхъыбэр къуажэхэм дотIысхьэ. ЩIыпIэ властымрэ жылагъуэ зэгухьэныгъэхэмрэ я щIэгъэкъуэну цIыху 72-рэ Тэхъутэмыкъуей, Тэучэжь куейхэм дэтIысхьащ. Абыхэм ящыщ гуэрхэм яхузэфIэкIащ я мылъкукIэ унэ-лъапсэ къащэхуну.
Лъахэм къэзыгъэзэжхэр щетIысэх хъуну унэ нэщIхэр, щIы кIапэхэр убзыхунымкIэ лэжьыгъэм пащэ.
Я зэпыщIэныгъэм зрагъэужь
Къэрэшей-Шэрджэс. Республикэм и Iэтащхьэ Темрезов Рашид IущIащ Палестинэ къэралыгъуэм и полномочнэ лIыкIуэу Урысей Федерацэм щыIэ Мустэфа Фаед.
Лъэныкъуэхэр тепсэлъыхьащ Палестинэмрэ Урысеймрэ я политикэ, экономикэ, щэнхабзэ зэпыщIэныгъэхэм япкъ иткIэ зэдэлэжьэнымкIэ щыIэ Iэмалхэм. Темрезовым къыхигъэщащ я зэпыщIэныгъэхэр зэтраублэным, зэдэлэжьэным республикэр зэрыхуэхьэзырыр.
Тамбов щагъэлъагъуэ
Абхъаз. «Абхъазым и дыгъуасэмрэ нобэмрэ» фIэщыгъэм щIэтIу дыгъуасэ Тамбов и музей-гъэлъэгъуапIэ центрым Абхъазым и сурэтыщIхэм я выставкэ гъэщIэгъуэн къыщызэIуахащ.
Абхъазым и СурэтыщIхэм я зэгухьэныгъэм хэтхэу Пкин Астандэ, Джапуа Батал, Кацбэ Виталий сымэ я IэдакъэщIэкIыу 100-м щIигъу выставкэм щагъэлъэгъуэнущ. Абыхэм къаIуатэр лъахэм и дахагъым и закъуэкъым, атIэ, куржы-абхъаз зауэр зэрекIуэкIами, Абхъазыр щызэфIэувэжа лъэхъэнэм, и нобэм щыгъуазэ уащI.
КъищынэмыщIауэ, Тамбов и Сабий художественнэ школ №1-м къыщызэIуахащ «Абхъазыр сабийхэм я нэкIэ» абхъаз сурэтыщI ныбжьыщIэхэм я IэдакъэщIэкIхэр щагъэлъагъуэ выставкэ.
УЭРДОКЪУЭ Женя.
